text: Or vous dirai que là faisoient
   Cil home, ne de quoi servoient.
   En la main d'un des homes mist
   Virgiles, au jour qu'il les fist,
   Une grant pomme de laiton.
   Par cele pomme savoit on
   Des IIII tans la verité,
   Si com de printans et d'esté,
   Et de gayn, qui après vient,
   Et puis d'yver. Or me convient
   K'entendre face clerement
   De ces tans le departement.
   Pour ce furent li homme mis
   Seur les tours que je vous devis.
   L'une des tours ot non printans,
   La seconde, estés, li plaisans ;
   La tierce, gayns, li amés ;
   La quarte, yver, li redoutés.
   Si tost comme printans passoit
   Et li tans d'esté revenoit,
   Li hons qui ert desus la tour
   De printans, ert de tel atour
   Que il getoit droit en la main
   Del homme d'esté tout à plain
   La pomme que tenue avoit ;
   Et li hom d'esté la getoit
   Tout droit à l'oume de gayn
   Quant ses termes avoit pris fin ;
   PageV01P057
   Et li hom de gayn l'avoit
   Tant que ses drois termes venoit ;
   Adont la getoit, à ce point,
   À l'oume d'yver tout à point.
   Chascune main ert si bendée
   De fer et si bien atornée,
   Que ele brisier ne povoit
   Quant la pomme à li s'asséoit.
  